Opvolg: Herwinning is belangrik | Suid-Kaap Forum
Opvolg: Herwinning is belangrik
Thursday, 19 September 2013, 04:00
HESSEQUA NUUS - Nasionale herwinningsdag vind op 20 September plaas en vorm deel van die nasionale 'Maak Suid-Afrika skoon' week wat van 16 tot 21 September plaasvind.
Die doel is om gemeenskappe in te lig rakende herwinning en die sosiale, omgewings en ekonomiese voordele van herwinning. In Hessequa word afval reeds geruime tyd suksesvol herwin met herwinbare materiaal wat in al die dorpe in die streek verwyder word deur middel van die munisipaliteit se herwinningsprogram. HenQue Waste vervul die funksie reeds 'n paar jaar in die streek.
Hoe gemaak om te herwin?
Wanneer jou deurskynende plastieksakke vol is, sit dit uit saam met jou weeklikse swartsak vullis. Dit sal deur die munisipaliteit verwyder word. Die herwinningsmaatskappy ontvang die sakke, waarna die onderskeie herwinbare materiale gesorteer en herwin word.
Wat is geskik vir herwinning?
Papier, plastiek, metaal en glas kan hersirkuleer word. Nie alle huishoudelike afvalprodukte is geskik vir herwinning nie.
Hoe om afval te hersirkuleer
Was en droog enige kos- en drankhouers soos wynbottels, kosblikkies en bierblikke af.
Herwinning van papier en karton
Die volgende tipes papier kan hersirkuleer word: Wit kantoorpapier, tydskrifte en boeke (glanstydskrifte en insetsels wat op glanspapier gedruk is kan herwin word, mits niks gelamineer is nie), koerantpapier en riffelkarton.
Die volgende kan nie hersirkuleer word nie
Geen gelamineerde of wakspapier nie (soos dié wat dikwels gebruik word in bokse wat gebruik word vir tamaties of piesangs). Geen wakspapier riemtoedraaiers nie. Geen tetrapakke nie (vrugtesap en melkhouers wat lyk of hulle van papier gemaak is, maar uitgevoer is met foelie en plastiek). Geen ponskonfetti nie. Geen deurslagpapier nie en geen plakkers nie.
Herwinning van glas
Die volgende glas kan herwin word: Wynbottels, kosbottels (wat gebruik word vir konfyt, mayonnaise, tamatiesous en so meer). Gloeilampe, ruitglas, spieëls en Pyrex kan herwin word, maar behoort apart gehou te word omdat dit van verskillende soorte glas gemaak word.
Nota: Spoel bottels uit en droog af. Jy kan die papieretikette op die glas los.
Herwinning van metaal
Die volgende metaal kan herwin word, maar items soos aluminium koeldrankblikkies en kosblikkies behoort uitgespoel te word. Dit help as jy ook die papieretiket afhaal en deksels van glashouers.
Herwinning van plastiek
Die volgende plastiek-items kan herwin word: Kos- en drankhouers, harde plastiek (soos houers vir roomys, melk, sap, gebottelde water, koeldrank, botter en magarien). Huishoudelike skoonmaakmiddels (harde plastiek soos dié van skoonmaakmiddels soos Handy Andy, bleikmiddels, opwasmiddels en wasgoedsagmaakmiddels). Plastieksakke (sagte plastiek soos dié wat gebruik word om tydskrifte toe te draai, sespak-bier of pakke toiletpapier). Geen kleefplastiek kan herwin word nie.
Herwinning van elektroniese afval
Elektroniese goedere (soos selfone, rekenaars of dit werk of nie) en elektriese huishoudelike toestelle (soos yskaste en roosters of dit werk of nie).
Geskiedenis van herwinning
Die tegnologie van herwinning is ongeveer 3 000 jaar oud. Glasmakers het glasbottels gesmelt en vervorm sedert hul ambag ontstaan het. Papier was eens skaars en duur en word reeds honderde jare herbenut. Afvalmetaal word sedert die laat 1800's hergebruik. Herwinning het in die jare 60 herleef en het die mens al meer begin besef dit is belangrike om natuurlike hulpbronne te bewaar, te herwin en na die omgewing om te sien. Vandag word herwinning per hand, asook meganies gedoen.
* Inwoners in die Hessequa-streek word aangemoedig om te herwin. Gratis deurskynende sakke vir herwinning is beskikbaar by elke munisipale kantoor in die streek. Vir enige navrae kontak 028 713 8000.
September is traditionally the month in which South Africans from all walks of life are encouraged to clean-up and recycle where they work, live or play. This year, 16-21 September 2013 will once again be "Clean-up and Recycle Week" which will culminate in National Recycling Day on Friday, 20 September and the 28th International Coastal Clean Up day on Saturday, 21 September. In Hessequa paper, plastic, tin and aluminium are already recycled. For any queries regarding recycling contact 028 713 8000.
Read more about: herwin herwinning hessequa
Posted on: 04:00 Thu, 19 September 2013